Μαντάμ Γκούρκα

Η Τζούλια Γκίμπσον Γκλούσκοβα (Στα Αγγλικά: Julia Gibson Glushkova / Γέννηση 7 Φεβρουαρίου του 1872 - Θάνατος 14 Σεπτεμβρίου του 1953), ήταν Αυστραλιανή μάντισσα που εργαζόταν με το ψευδώνυμο Μαντάμ Γκούρκα. Αποτέλεσε βασικό μάρτυρα κατηγορίας στη δίκη της υπόθεσης που έγινε γνωστή ως  Ανθρωποκτονία της οδού Γκαν Άλεϊ και αφορούσε ως κατηγορούμενο τον Κόλιν Κάμπελ Ρος.

 Γενικές πληροφορίες 
Η Τζούλια Γκλούσκοβα γεννήθηκε στην Οδησσό στις 7 Φεβρουαρίου του 1872 από το ζεύγος Νικίτα Γκλουσκόβ και Μαίρη Μόρισον. Όταν ήταν μόλις 14 ετών, ο 10χρονος αδερφός της καταδικάστηκε σε θάνατο δια τουφεκισμού από έναν γενικό στρατηγό ονόματι Ζαϊλόνα, με την κατηγορία ότι το αγόρι άνηκε στους επαναστάτες εναντίων της αριστοκρατίας. Αυτό το γεγονός έγινε αγκάθι για την Τζούλια και ορκίστηκε να εκδικηθεί για την άδικη εκτέλεση του αδελφού της. Έτσι στα 16 της έτη αποφάσισε να ενταχθεί στην ομάδα των Ρώσσων επαναστατών, με απόμερο σκοπό να σκοτώσει τον Ζαϊλόνα. Η ευκαιρία της δόθηκε κάποια στιγμή και εκείνη πέταξε βόμβα στην άμαξα που τον μετέφερε, με αποτέλεσμα να σκοτωθούν τα άλογα και να τραυματιστεί ο στρατηγός. Εκείνη συνελήφθη αμέσως και καταδικάστηκε σε θάνατο. Ωστόσο αργότερα η ποινής της μετατράπηκε σε ισόβια κάθειρξη σε φυλακή στην Σιβηρία, όπου θα έκανε καταναγκαστικά έργα στα αλατωρυχεία. Παρόλα αυτά η Τζούλια κατάφερε να δραπετεύσει και πήγε στην Αγγλία, όπου εργάστηκε σε μυστικές αποστολές για τη βρετανική κυβέρνηση, ταξιδεύοντας στο Βέλγιο, την Γαλλία, την Γερμανία, τη Ρωσία, την Ταταρία και το Τουρκεστάν. Χρόνια αργότερα υποστήριξε ότι «εκδικήθηκε» τις αρχές της Σιβηρίας σκοτώνοντας τον γιο του στρατηγού Αλεξέι Κουροπάτκιν. 

Στις 23 Μαΐου του 1890, η Τζούλια παντρεύτηκε στην Εκκλησία της Αγίας Μαρίας της Παρθένου στο Κάρντιφ της Ουαλίας τον Κρίστιαν Όλσεν, ένα Νορβηγό ναυτικό. Το ζευγάρι απέκτησε δύο παιδιά άλλα χώρισε όταν ο Κρίστιαν μαχαίρωσε την Τζούλια. Γι' αυτό το γεγονός ο Όλσεν καταδικάστηκε και τελικά πέθανε στη φυλακή.

Το 1903, η Τζούλια Γκλούσκοβα παντρεύτηκε για δεύτερη φορά στη Βαρσοβία με τον εκλεκτό της καρδιάς της, ο οποίος ονομαζόταν Χένρι Γκίμπσον και πιθανόν καταγόταν από τη Ρωσία. Το ζευγάρι απέκτησε τρία παιδιά. Ο Χένρι ήταν γνωστός στο καλλιτεχνικό στερέωμα με το ονοματεπώνυμο Ζάκαρι Ιρμάκοφ. Σύμφωνα με αυτόν, το ζευγάρι κέρδιζε χρήματα κάνοντας περιοδείες σε διάφορα σόου στην Ευρώπη, εκείνος σε ρόλο σκηνοθέτη και η γυναίκα του ως μέντιουμ. Το ζεύγος εγκαταστάθηκε το 1912 στην Μεγάλη Βρετανία και τέσσερα χρόνια αργότερα μετακόμισε στην Νότια Αφρική. Τελευταίος τους προορισμός ήταν η Αυστραλία το 1917. Σύντομα το ανδρόγυνο χώρισε αλλά η Τζούλια κράτησε την κηδεμονία των παιδιών τους.
μικρογραφία|To κτήριο Ίστερν Αρκέιντ στο κέντρο της Μελβούρνης.
Στη συνέχεια, η Γκίμπσον αποφάσισε να ιδρύσει μια επιχείρηση στο κέντρο της Μελβούρνης στην οδό Μπέργκ και στο κτήριο Ίστερν Αρκέιντ. Παρά το γεγονός ότι εργαζόταν εκεί παράνομα ως κρανιολόγος και μέντιουμ με το ψευδώνυμο "Μαντάμ Γκούρκα", υπήρχε πολύς κόσμος που πίστευε στις ικανότητες της και πλήρωνε αδρά για τις υπηρεσίες της. Σύντομα η Τζούλια νοίκιασε ένα μέρος του κτηρίου σε μια γυναίκα που ονομαζόταν Άιβι Μάθιους, η οποία άνοιξε σε αυτό μπαρ.

Η Μάθιους πούλησε την επιχείρηση της στον Κόλιν Κάμπελ Ρος και στους αδελφούς του τον Απρίλιο του 1921. Εντούτοις εκείνη συνέχισε να εργάζεται εκεί ως μπαργούμαν. Παρόλα αυτά, μετά από ένα περιστατικό κλοπής στο οποίο δεν διευκρινίστηκε ποτέ αν εκείνη πραγματικά εμπλεκόταν, καθώς και μετά από κάποια άλλα γεγονότα που ακολούθησαν, εκείνη απολύθηκε από την επιχείρηση τον Νοέμβριο του 1921. Τον επόμενο μήνα, ένα 12χρονο κορίτσι, η Άλμα Τίρτσκε βρέθηκε βιασμένο και δολοφονημένο σε ένα στενό που ήταν κοντά στο μπαρ και συγκεκριμένα στην οδό Γκαν Άλεϊ. Η αστυνομία δεν μπορούσε να βρει ποιος έκανε το έγκλημα. Μάλιστα, καθώς οι μέρες περνούσαν χωρίς κανένα ουσιαστικό στοιχείο, οι αρχές κατηγορούνταν ως ανίκανες και δέχονταν συνεχείς πιέσεις για να κάνουν άμεσα σύλληψη του δολοφόνου. Επιπλέον, η εφημερίδα Herald, σε συνεργασία με την αστυνομία προσέφερε αμοιβή ύψους 1.250 λιρών (91.500 δολάρια με βάση τις αξίες του 2013) σε όποιον μπορούσε να δώσει αξιόπιστες πληροφορίες που θα οδηγούσαν στον ένοχο. Η Μάθιους, που είχε μένος με τον Κόλιν Ρος βγήκε ως ευκαιρία αυτό το γεγονός για να τον εκδικηθεί και για να κερδίσει χρήματα. Έτσι ενθάρρυνε την Τζούλια να καταθέσει ότι άκουσε τον Ρος να ομολογεί αυτό το έγκλημα.  Παρά το γεγονός ότι ως έφηβη είχε βιώσει την άδικη καταδίκη και εκτέλεση του μικρότερου αδελφού της, η Τζούλια δεν δίστασε στιγμή να είναι ανάμεσα σε εκείνους που κατηγόρησαν ψευδώς τον Ρος για ένα έγκλημα που δεν διέπραξε. Πράγματι ο Κόλιν συνελήφθη και οδηγήθηκε σε δική, κατά την οποία η πρώην υπάλληλος του, η Άιβι Μάθιους, μια πόρνη που ονομαζόταν Όλιβ Μάντοξ και το μέντιουμ Τζούλια Γκίμπσον, ήταν οι βασικοί μάρτυρες κατηγορίας. Εκείνη την εποχή η Μάθιους συγκατοικούσε μαζί με την Γκίμπσον, στο σπίτι της δεύτερης. Τελικά ο Ρος καταδικάστηκε και εκτελέστηκε για ένα έγκλημα που δεν έκανε, την στιγμή που οι τρεις γυναίκες που κατέθεσαν εναντίον του μοιράστηκαν τα λεφτά της αμοιβής. 

Το 1922 η Τζούλια Γκίμπσον εμφανίστηκε ως μάρτυρας σε μια άλλη υπόθεση και ο δικαστής της αποκάλεσε "πικρή και εκδικητική γυναίκα" και ως "το είδος της γυναίκας που θα έλεγε το οτιδήποτε, είτε ήταν αλήθεια, είτε ψέμα".

Εκείνη την περίοδο, ο δικηγόρος του Κόλιν Ρος, ο Τόμας Μπρέναν, έγραψε ένα βιβλίο σχετικά με την άδικη εκτέλεση του πελάτη του με τίτλο "Η Τραγωδία της οδού Γκαν Άλεϊ". Η Τζούλια ένιωσε ότι η φήμη της ήταν σε κίνδυνο μετά την κυκλοφορία αυτού του βιβλίου. Έτσι το 1923 αποφάσισε να γράψει την δική της εκδοχή των γεγονότων σε ένα άλλο βιβλίο με τίτλο: "Η Δολοφονία της Άλμα Τίρτσκε: Μια πρόκληση στον Tόμας Μπρέναν: με μια απάντηση στο βιβλίο του "Η τραγωδία του Γκαν Άλεϊ" ("The Murder of Alma Tirtsehke: A Challenge to T.C. Brennan: with a Reply to His Book "The Gun Alley tragedy").

Στις 20 Σεπτεμβρίου του 1949, η εφημερίδα "The Herald" έγραψε ένα άρθρο που αφορούσε την πώληση μιας οικίας που είχε γίνει στόχος ληστών και στην οποίο κάποτε συγκατοικούσαν η Τζούλια Γκίμπσον και η Άιβι Μάθιους. Η εφημερίδα ανέφερε ότι το σπίτι ανήκε στην "διάσημη μελωδόφωνη φιλόλογο της μαντικής" την Μαντάμ Γκούρκα και ότι οι άνθρωποι που ζούσαν στη γειτονιά μπορούσαν να πουν πολλές ιστορίες για παράξενα γεγονότα που συνέβαιναν μέσα σε αυτό. Το άρθρο έκλεινε με την αποκάλυψη του δεδομένου ότι η αστυνομία προστάτευσε τις δυο γυναίκες κατά την διάρκεια της δίκης του Κόλιν Ρος, στην οποία ήταν βασικοί μάρτυρες. Η Γκίμπσον θεώρησε ότι το άρθρο αυτό είχε βλάψει τη φήμη της και έτσι κατήγγειλε την εφημερίδα. Στο δικαστήριο, η πλευρά της εφημερίδας ισχυρίστηκε ότι το άρθρο τους δεν ήταν συκοφαντικό και αφορούσε απλώς την αλήθεια. Εντούτοις το δικαστήριο αποφάσισε ότι η χρήση της φράσης "η διάσημη μελωδόφωνη φιλόλογος της μαντικής", ήταν ειρωνική και συκοφαντική, αλλά ότι δεν ίσχυε το ίδιο για τα γεγονότα που περιέγραφαν. Έτσι οι ένορκοι έκριναν ότι η Γκίμπσον έπρεπε να πάρει 1.000 λίρες ως αποζημίωση μόνο γι' αυτό το τμήμα της κατηγορίας.

Λίγα χρόνια αργότερα από την δίκη, η Τζούλια Γκίμπσον πέθανε στο Κάρλτον Νόρθ, συγκεκριμένα στις 14 Σεπτεμβρίου του 1953. Όσο αφορά την λερωμένη φήμη του Κόλιν Ρος, στην οποία συνέβαλε αρνητικά και η Γκίμπσον, αυτή αποκαταστάθηκε 86 χρόνια μετά, όταν το 2008 του δόθηκε αίτηση χάριτος από την Αυστραλιανή δικαιοσύνη ως αναγνώριση του γεγονότος ότι θανατώθηκε άδικα για ένα έγκλημα που δεν διέπραξε.

 Παραπομπές